钦定古今图书集成/明伦汇编/官常典/第477卷 > 曹世表
## 钦定古今图书集成/明伦汇编/官常典/第477卷 > 曹世表

按《魏书》本传：“世表，字景昇，东魏郡魏人也。魏大司马
休九世孙。祖谟，父庆，并有学名。世表少丧父，举止有
礼度，性雅正，工尺牍，涉猎群书。太和二十三年，尚书
仆射任城王澄奏世表为国子助教，颇失意。后转司
徒记室，与武威贾思伯、范阳卢同、陇西辛雄等并相
友善。侍中崔光乡里贵达，每称美之。遇患归乡，永平”
中，除兖州左将军府司马。非其所愿，复以病解。延昌
中，除清河太守。治官省约，百姓安之。正光中，拜前将
军、通直散骑常侍。大将军、京兆王继西征，以为从事
中郎，摄中水兵事，自当烦剧，论者皆称其能。还都，拜
司空长史。孝昌中，青、齐频年反乱，诏世表持节慰喻。
还都，转尚书右丞。后加征卤将军，出行豫州刺史。值
萧衍将湛僧珍陷东豫州，州民刘获、郑辩反于州界，
为之内应。朝廷以源子恭代世表为州，以世表为东
南道行台，率元安平、元显伯、皇甫、邓林等讨之。于时
贼众彊断小殷关，驿使不通，诸将以士马单少，皆败
散之馀，不敢复战，咸欲保城自固。世表时患背肿，乃
舆病出外，呼统军是云。宝谓之曰：“湛僧珍所以敢深
入为寇者，以获、辩皆州民之望，为之内应。向有驿至，
知刘获移军，欲迎僧珍，去此八十里，今出其不意，一
战可破。获破则僧珍自走，东南清服，卿之功也。”乃简
选兵马，付宝讨之，促令发军，自暮出城，比晓兵合，贼
不意官军卒至，一战破获，诸贼悉平，湛僧珍退走。唯
郑辩与子恭亲旧，亡匿子恭所。世表召诸将吏众责
子恭，收辩斩之，传首京师。敕遣中使宣旨慰喻，赐马
二匹，衣服被褥。复以世表行豫州事，行台如故。还朝，
加左将军，兼尚书、东道行台，沿河分立镇戍，以备葛
荣。行达青州，遇患卒，时年五十四。永熙中，赠平东将
军、齐州刺史。